Man vind yslike diamant in parkFoto: Diamantkrater-park in Arkansas ŉ Man wat vroeër vandeesmaand die Diamantkrater-park in Arkansas in die VSA besoek het, was onder die indruk hy het ŉ stukkie glas opgetel. Dit was egter die tweede grootste diamant wat ooit in die park gevind is. Kevin Kinard (33), ŉ bankbestuurder van Maumelle, het op 7 September die Diamantkrater-park besoek, soos wat hy al talle kere vantevore gedoen het. Hy het nog nooit vantevore ŉ diamant opgetel nie, maar dié keer was hy gelukkig. Volgens ŉ persverklaring deur die park het Kinard en sy vriende toerusting gebring om na diamante te soek, en hy het op die oppervlak gesoek. “Ek het op en af deur die rye geloop. Enigiets wat soos ŉ kristal gelyk het, het ek opgetel en in my sak gedruk,” het hy aan die park gesê. Hy het tydens sy soektog op ŉ kristal, so groot soos ŉ albaster, afgekom en hy het gedink dit is net ŉ stukkie glas. “Dit het interessant gelyk en dit het geblink, so ek het dit in my sak gedruk en verder bly soek. Ek het gedink dit is sommer net ŉ stukkie glas.” Ná ŉ paar uur se soek het die groep teruggekeer en Kinard het byna nie die inhoud in sy sak laat deursoek nie. Dit was eers toe sy vriend teruggekeer het om sy sak te deursoek, dat hy haar agtervolg en owerhede gevra het om ook na sy inhoud te kyk. Kevin Kinard (Foto: Diamantkrater-park in Arkansas) Hulle het hom na ŉ privaat kamer geneem ná ŉ beampte sy klippe en minerale ondersoek het. Kinard het gehoor die voorwerp, wat hy opgetel het, is ŉ diamant van 9,07 karaat – die tweede grootste diamant ooit wat by dié park opgetel is. Volgens Good Morning America was die grootste diamant ooit 16 karaat en dit is in 1975 opgetel. “Ek het trane in my oë gekry toe hulle dit vir my sê. Ek was in algehele skok!” het Kinard bygevoeg. Volgens adjunk-superintendent Dru Edmonds is Kinard se diamant baie groot en brandewyn-kleurig. “Dit het ŉ geronde, traandruppel-vorm en ŉ metaalskyn wat tipies is van alle kraterdiamante.” Die diamant staan nou bekend as die Kinard Friendship Diamond. Hy het raad aan enigiemand wat ooit die Diamantkrater-park besoek: “Maak seker die personeel gaan alles na, want mens weet nooit! Ek sou in ŉ miljoen jaar nie kon droom dat ek enigiets sou kry nie. Maak seker hulle kyk na alles!”